Flemming Kofod-Svendsen (KRF), 2001-02-02:
Jeg vil begynde med at takke for de smukke ord, der har lydt om forslagets hensigt.
Sagen er jo den tragiske i dette land, at vi i enestående grad mangler ældreboliger.
Der har måske boet et ægtepar med 2, 3, 4 børn, børnene er flyttet hjemmefra, og den ene ægtefælle er død, men man kan ikke komme til den ældrebolig, man har brug for.
Der er en venteliste på godt 4.000, fik jeg oplyst, sidst jeg var i kontakt med forskellige ministerier for at finde ud af, hvor mange der reelt står på venteliste.
Så har vi samtidig familier, som mangler en familiebolig.
De bor måske i en lille lejlighed, som til gengæld ville være et naturligt sted for et studerende par, som så til gengæld mangler en lejlighed.
Så vi har simpelt hen et låst marked.
Det er jo ikke særlig hensigtsmæssigt, at der er en enkelt person, der måske bor i en familiebolig på 150 m2.
Det er ikke hensigtsmæssigt for vedkommende person.
Det er heller ikke hensigtsmæssigt for samfundet. Hvordan får vi her forskellige aktører på banen?
Det er så det ene af de forslag, vi er kommet med for at få løst den situation. Her siger regeringen og Venstre og De Konservative, at det er kommunernes ansvar, og da må vi konstatere, at kommunerne ikke har varetaget det ansvar.
Det er jo det, der er konsekvensen af, at grundkapitalen er øget fra 7 pct. til 14 pct., og så giver man dem ubegrænset låneadgang, som by- og boligministeren også var inde på.
Det har jeg også nævnt for flere kommunalpolitikere, og så siger de: I vil fra statens side, at der bygges mere, men hvorfor vil I ikke selv tage et ansvar for det, I forlanger, at vi skal gøre?
Hvorfor skal vi gældsætte os?
Det er den problematik, som jeg synes vi skal forholde os mere seriøst til, end flertallet af partierne har gjort ved denne første behandling.
Så mener jeg generelt, at vi skal være forsigtige her fra Folketingets side med at sige, at de og de ting skal løses, men vi kaster opgaven ud til kommunerne, og så kan man bagefter bebrejde kommunerne, at de bruger for mange penge, når de prøver at løse de ting, som Folketinget kaster ud til dem.
Det er sådan den helt overordnede målsætning, hvor jeg endnu en gang vil takke de to partier, som seriøst gik ind i det.
De andre partier takker jeg for de smukke ord.
hvad man mere konkret vil gøre og ikke blot gøre kommunerne til prygelknabe.
Så er der dette her konkrete forslag om selvejende institutioner.
Hensigten er selvfølgelig ikke, at så skal kommunen ikke være en aktør. Vi kan drage en parallel: Vi har en folkeskoleordning, men så har vi også friskoler som et supplement.
Det, at vi har en friskoleordning, har faktisk gjort, at folkeskolen er blevet bedre generelt set.
Sådan tror jeg også, at vi ved at få en række private institutioner bredt - det skal være nonprofit; jeg er enig i den grundholdning - får kommunerne på banen.
Det vil reelt være en udfordring for kommunerne, som jeg tror gør at kommunerne bliver endnu bedre.
Så i stedet for frygten for, at kommunerne læner sig tilbage, tror jeg tværtimod, at det bliver et incitament, men dér må vi så yderligere videreudvikle disse incitamenter.
Jeg kan jo se i øjeblikket, at det bliver lidt svært at få et flertal, så de meget smukke hensigter, som alle bakker op om, kan blive realiseret, men lad os fortsætte debatten, for behovene er der, og da tror jeg også, at andre partier, som alene har henholdt sig til luftige formuleringer her ved førstebehandlingen, vil erkende, at vi må have så mange aktører som muligt på banen, ikke kun til nybyggeri, men også til renovering.
Når vi har 10.500 selvejende plejehjemspladser, hvoraf 7.500 bør ombygges, da de er utidssvarende, så står vi med en kæmpeopgave.
Der er vel ingen, der synes, det er særlig tilfredsstillende, hvis man blot kommer til at nedlægge selvejende institutioner, for så kommer man til at stå i en yderligere mangelsituation.
Endnu en gang tak for de smukke hensigtserklæringer og tak til de to partier, som gik seriøst ind og drøftede det ud fra lidt forskellige målsætninger, men på en - synes jeg - meget kompetent måde, også de konkrete anvisningsveje, som vi har peget på.